बकरे-बकरियों को बचाते समय पिता-पुत्र गड्ढे में डूबे, कैनाल में गिरने से 2 बच्चों की मौत
Gujarat Cyclone Video Footage Update बुधवार को जूनागढ़ के मांगरोल तालुका के शेखपुर गांव में तेज हवाओं के चलते एक 6 साल की बच्ची कैनाल में गिर गई थी।
अरब सागर में बना चक्रवात बिपरजॉय आखिरकार गुरुवार की शाम गुजरात के तटों से टकरा गया। इससे तटीय इलाकों भारी तबाही के साथ ही कच्छ-सौराष्ट्र समेत कई जिलों में भारी बारिश का दौर शुरू हो गया। भारी बारिश के चलते ही भावनगर में एक पिता और पुत्र की मौत हो गई। वहीं, दूसरी तरफ हवा के झोंकों से एक बच्ची कैनाल में गिर गई, उसे बचाने उतरे भाई की भी पानी में डूबने से मौत हो गई।
पिता-पुत्र की बकरे-बकरियों को बचाते समय गई जान
भावनगर जिले के भंडार गांव में पिता-पुत्र गुरुवार दोपहर अपने बकरे-बकरियों को चराकर घर लौट रहे थे। इस दौरान भी भारी बारिश हो रही थी, जिसके चलते गांव की सड़कों के आसपास भी पानी भर गया था। इसी के चलते बकरे-बकरियों का झुंड पानी से भरे एक गड्ढे में गिर गए।
20 से ज्यादा बकरे-बकरियों की भी मौत
इन्हें बचाने के लिए 55 साल के रामजी परमार और उनका 22 साल का बेटा राकेश भी गड्ढे में उतर गए और पानी में डूबने से दोनों की मौत हो गई। इनके साथ ही 20 से ज्यादा बकरे-बकरियों की भी मौत हो गई। दोनों के काफी देर तक घर न होने के लौटने के चलते गांववालों ने तलाश की तो गड्ढे में दोनों का शव देखा और पुलिस को सूचना दी।
कैनाल में डूबने से दो बच्चों की मौत
बुधवार को जूनागढ़ के मांगरोल तालुका के शेखपुर गांव में तेज हवाओं के चलते एक 6 साल की बच्ची कैनाल में गिर गई थी। बहन को डूबते देख 8 साल के चचेरे भाई ने कैनाल में छलांग लगा दी, जिससे दोनों की पानी में डूबने से मौत हो गई।
दोनों बच्चे दोपहर करीब 2 बजे कैनाल के पास खेल रहे थे। इसी दौरान तेज हवाओं के चलते 6 वर्षीय कौसर फारूक कैनाल में गिर गई। उसे बचाने 8 साल के चचेरे भाई अरशद ने कैनाल में छलांग लगा दी और दोनों की पानी में डूबने से मौत हो गई।
कच्छ में दो दर्जन से ज्यादा लोग बाढ़ में फंसे, एनडीआरफ ने बचाया
कच्छ में शाम 4 बजे से ही मूसलाधार बारिश शुरू हो गई थी। वहीं, लखपत गांव में कई घरों के डूबने से 45 से ज्यादा लोग पानी में फंस गए थे। सूचना मिलने ही एनडीआरएफ की दो टीम गांव पहुंची और फंसे लोगों को निकालकर सुरक्षित स्थान पर भेजा। वहीं, जखौ तट पर ड्यूटी पर तैनात पीएसओ अनिल जोशी की दिल का दौरा पड़ने से मौत हो गई।
96 हजार लोगों को अब तक शिविरों में पहुंचाया
लोगों को सुरक्षित जगहों पर पहुंचाने के लिए दो दिनों से एनडीआरएफ, सेना और कोस्ट गार्ड की टीमें लगी हुई हैं। अब तक करीब 96 हजार लोगों को सुरक्षित शिविरों में पहुंचाया जा चुका है। इनमें कच्छ से ही 47 हजार से ज्यादा लोग शामिल हैं। चक्रवात प्रभावित 8 जिलों में 1131 गर्भवती महिलाओं को अस्पतालों में भर्ती कराया गया है।
इस दौरान कच्छ में एक नवजात का जन्म भी हुआ। प्रभावितों के लिए खाने, दवाओं और अन्य जरूरी सामान का बंदोबस्त किया जा रहा है। अकेले जामनगर ने ही 50 हजार फूड पैकेट तैयार किए। रेस्क्यू ऑपरेशन के लिए यहां एयरफोर्स के 7 एयरक्राफ्ट तैनात रखे हैं। एनडीआरएफ की 27 टीमें भी तैनात हैं।
शाम करीब 6:45 बजे कच्छ के जखौ पोर्ट से टकराया तूफान
बता दें, भीषण चक्रवाती तूफान बिपरजॉय गुरुवार शाम करीब 6:45 बजे कच्छ के जखौ पोर्ट और सौराष्ट्र के तटीय क्षेत्रों से टकराया। इन इलाकों में तेज हवा के साथ भारी बारिश हुई। लैंडफॉल की प्रक्रिया आधी रात तक चली। इस दौरान कच्छ के साथ ही देवभूमि द्वारका में भी घने बादलों का डेरा रहा। यह 13 से 14 किमी प्रति घंटे की रफ्तार से बढ़ा। एहतियात के तौर पर पूरे गुजरात में शुक्रवार को स्कूल बंद रखने की घोषणा की गई है। तूफान का असर गुजरात के अलावा राजस्थान, महाराष्ट्र, कर्नाटक, लक्षद्वीप, केरल, असम, अरुणाचल, मेघालय में भी दिखा। यहां भी बारिश और तेज हवाएं चलीं। मप्र के भी कुछ इलाकों में हल्की बारिश हुई।